钦定古今图书集成/明伦汇编/宫闱典/第034卷 > 武帝章皇后
## 钦定古今图书集成/明伦汇编/宫闱典/第034卷 > 武帝章皇后

按《陈书后妃传》：“高祖宣皇后章氏，讳要儿，吴兴乌程
人也。本姓钮，父景明，为章氏所养，因改焉。景明，梁代
官至散骑侍郎。后母苏尝遇道士以小龟遗己，光采
五色，曰‘三年有征’。及期后生而紫光照室，因失龟所
在。少聪慧，美容仪，手爪长五寸，色并红白。每有期功
之服，则一爪先折。高祖先娶同郡钱仲方女，早卒，后”
乃聘后。后善书计，能诵《诗》及《楚辞》。高祖自广州南征
交阯，命后与衡阳王昌随世祖由海道归于长城。侯
景之乱，高祖下至豫章，后为景所囚。景平，而高祖为
长城县公，后拜夫人。及高祖践阼，永定元年，立为皇
后。追赠后父景明特进金紫光禄大夫，加金章紫绶，
拜后母苏安吉县君。二年，安吉君卒，与后父合葬吴
兴。明年，追封后父为广德县侯，邑五百户，谥曰温。高
祖崩，后与中书舍人蔡景历定计，秘不发丧，召世祖
入纂，事在《蔡景历》及《侯安都传》。世祖即位，尊后为皇
太后，宫曰慈训。废帝即位，尊后为太皇太后。光大二
年，后下令黜废帝为临海王，命高宗嗣位。太建元年，
尊后为皇太后。二年三月丙申，崩于紫极殿，时年六
十五。遗令，“丧事所须，并从俭约，诸有馈奠，不得用牲
牢。”其年四月，群臣上谥曰宣太后，祔葬万安陵。后亲
属无在朝者，唯族兄《钮洽》官至中散大夫